Incredibil dar adevarat! Heroina mult cautata de politisti si care a bagat la zdup zece persoane a trecut mai intii prin stomacurile taranilor din Vladiceni. "Multi tarani au mincat heroina crezind ca este zahar sau faina. Erau foarte fericiti cei care au consumat drogul", ne-au spus surse apropiate anchetatorilor. Drumul heroinei prin Iasi pare a fi mai degraba scenariul unui film de Kusturica. Un tinar a fost rugat sa ascunda punga cu doua kilograme de drog. Acesta a dosit-o la o matusa. Numai ca, unele neamuri care l-au pindit, au prins miscarea si au crezut ca e vorba de o comoara. Bineinteles, cind tinarul a plecat, rudele curioase au inceput sa scotoceasca. Nu le-a trebuit prea mult timp sa dea peste punga care valora trei miliarde, dar ei habar nu aveau ce au descoperit. "Ce sa fie in punga?", s-au intrebat probabil neamurile dupa ce au gasit o pulbere alba impachetata in pungi de plastic. "Ia si gusta", a venit probabil raspunsul. Taranii au trecut la degustat fara sa stie ca "maninca comoara", fiecare inghititura costind aproape zece milioane. "In scurt timp si-au dat seama ca se simt foarte bine dupa ce maninca «faina». Astfel, din aproape in aproape, tot mai multi au gustat drogul, fiecare dindu-si cu parerea ce poate fi. Cert este ca se simteau bine", spun sursele mentionate.

Flerul politistilor batut de curiozitatea babelor

Nebunia a inceput in urma cu o luna, atunci cind doi frati din Iasi, care nu au fost gasiti inca de politisti, i-au incredintat spre pastrare lui Catalin Bourel un pachet care continea doua kilograme de heroina. Catalin Bourel, un tinar iesean cu studii superioare, a pitit pachetul la o matusa din satul natal Vladiceni. Parea locul ideal in care putea face pierdute niste droguri. La urma urmei, cine s-ar putea gindi ca intr-un satuc prapadit, dupa o sura sau intr-o lada de zestre s-ar putea ascunde cel mai periculos drog de pe mapamond? Flerul politistilor specializati in prinderea traficantilor de stupefiante a fost batut insa de nasul unor babe curioase si mosnegi pusi pe sotii. Rudele lui Catalin Bourel au vazut ca acesta incearca sa ascunda ceva si l-au lasat in pace, prefacindu-se ca nu vad nimic. Dupa plecarea acestuia insa, au tabarit pe ascunzatoare. Oamenii se asteptau sa gaseasca aur sau ceva valoros, insa au dat peste un praf alb care parea fara nici o valoare. "A gustat bunicul, a fost chemata bunica, apoi niste matusi, verisori, alte neamuri", spun surse apropiate politistilor cum au ajuns taranii din Vladiceni sa inghita heroina pura. Se pare ca ameteala provocata de drog a fost perceputa de tarani ca avind un efect benefic. "Intr-o seara, s-au strins mai multi veri dornici sa guste si ei. Doi dintre ei au cazut sub masa, iar ceilalti nu stiau ce sa mai faca sa-i trezeasca", povestesc sursele mentionate.

"Arata ciudat si a spus ca a baut o naveta de vodca"

Din acest punct, informatiile obtinute de reporterii nostri sint lacunare. Anchetatorii au instrumentat acest caz in cel mai tainic mod cu putinta. Doar politistii si procurorii stiu cum au ajuns drogurile care au mai ramas, de la Vladiceni la tiganii din Ciurea. Initial s-a aflat ca drogurile se vind prin discoteci. "Catalin Bourel a fost vazut in urma cu doua saptamini prin discoteca «Rosu si Negru» intr-o stare ciudata. El spunea ca a baut o naveta de vodca, dar este posibil sa fi fost in acea stare pentru ca se drogase", spune un cunoscut al lui Catalin din Vladiceni. Mai mult, acesta afirma ca ar fi auzit despre Catalin ca ar avea droguri de vinzare. Probabil ca politistii au intrat pe fir in momentul in care s-a auzit ca prin Iasi bintuie mai multi distribuitori de heroina.

"Cit dai kilul de drog?"

A fost momentul in care au intrat in scena politistii sub acoperire dornici sa afle de unde vin si unde pleaca drogurile. Astfel s-a ajuns si la tiganii din Ciurea unde s-a auzit ca ar fi fost depozitata cea mai mare parte din cantitate. Pe tigani nu i-a interesat insa sa incerce drogul ca sa fie fericiti. Dornici sa faca rost de bani, ei au inceput sa se ocupe de distribuirea marfii. Ca sa fie prinsi membrii retelei nascuta dintr-o intimplare, politistii au trecut la atac. Mai intii au scotocit Vladiceniul si apoi au rascolit prin casele si seifurile tiganilor. "Mi-au intors casa pe dos. Au umblat si in pod, si in sura. Au desfacut si o groapa mai veche in care tineam vin. Nu au gasit nimic, ca vinul mi l-au furat din toamna, iar in pod aveam niste ceapa uscata. Mi-era si mila de ei ca i-am vazut pe politisti murdari si plini de praf, dar daca nu au gasit nimic ce sa le fac", ne-a spus bunica lui Catalin Bourel, Valerica. Batrina sustine ca nu stie ce prafuri cautau politistii. Mai multe case din sat au fost supuse unui tratament asemanator. De altfel, prin sat se vorbea de citeva zile despre droguri ca despre ceva banal. Prin crisme se vehicula o gluma de genul "cit dai kilul de drog?".

"Au scos dusumelele si s-au uitat in WC"

De la Vladiceni, urmatorul popas al politistilor a fost la Ciurea. Luni seara, trei masini cu mascati au verificat, centimetru cu centimetru, gospodariile tiganilor. "Au scos dusumelele, s-au uitat in WC, peste tot. Au luat seiful cu ei", s-a plins Ferdinand Stanescu, unul din liderii tiganilor de la Ciurea. Dupa perchezitiile facute, luni noaptea, si mai ales in cursul zilei de marti, au fost operate zece arestari. Pe linga cei doi tigani arestati, Constantin Stanescu si fiul, dupa gratii au ramas si verisorii Catalin Bourel si Petronel Popescu din Vladiceni. "Stiu ca nepotul meu a ramas inchis. Si pe mine m-au luat la politie, am dat declaratii, dar mi-au dat drumul", ne-a spus bunica lui Catalin.

Laborator clandestin la Botosani

Dar cum a ajuns drogul la Vladiceni? Heroina a fost preparata intr-un laborator clandestin din Botosani. Cei care au avut ocazia sa testeze calitatea marfii au constatat ca heroina avea un grad inalt de puritate, ceea ce o facea foarte scumpa si cautata. Se pare ca la Botosani functiona deja o filiera bine pusa la punct de producere si comercializare a heroinei. La un moment dat, doi frati din Iasi, despre care se presupune ca faceau parte din retea, au pus mina pe cele doua kilograme de heroina si au incercat sa o comercializeze pe cont propriu. Fratii, care nu au fost inca gasiti, sint cautati de politisti. Aceleasi surse ne-au declarat ca in cursul zilei de ieri o echipa de anchetatori a plecat la Botosani pentru a depista laboratorul si pentru a-i identifica pe membrii retelei. Noi informatii se mai asteapta dupa ce se va dezlega gura politistilor si a procurorilor.

"Probabil ca au fost flaminzi"

spune seful sectiei de drogodependenti de la "Socola"

Seful sectiei de drogodependenti din cadrul Spitalului de Psihiatrie, dr. Radu Andrei, a ramas perplex cind a auzit ca taranii din Vladiceni au consumat heroina. "Probabil ca au fost flaminzi", a fost prima reactie ironica a medicului. Apoi el ne-a marturisit ca nu a auzit vreodata ca cineva sa ia heroina pe cale bucala. "Heroina este mult prea scumpa ca sa fie pur si simplu inghitita. Ea este folosita fie prin injectare, fie prin prizare. Daca este inghitita, se resoarbe mai putin si poate sa duca la stari euforice", ne-a spus Radu Andrei. Tinind cont de faptul ca un gram de heroina se vinde la prima mina, cu cel putin 40-50 de dolari, rezulta ca intr-o lingurita au incaput zece milioane lei.(Adriana PLECAN, Radu BURLACU)

